רוברט קנדי ג'וניור

רוברט פרנסיס (בוב) קנדי ג'וניור (באנגלית: Robert Francis Kennedy Jr; נולד ב-17 בינואר 1954) הוא עורך דין, פוליטיקאי וסופר אמריקאי. קנדי הוא בנם של התובע הכללי והסנאטור, רוברט פ. קנדי ואחיינו של נשיא ארצות הברית לשעבר ג'ון קנדי ואתל קנדי. קנדי נולד בוושינגטון הבירה ב-17 בינואר 1954. הוא השלישי מבין 11 ילדיהם של הסנאטור והתובע הכללי רוברט פ. קנדי ושל אתל קנדי. הוא אחיין של נשיא ארצות הברית לשעבר, ג'ון פיצג'רלד קנדי והסנאטור טד קנדי. הוא היה בן תשע כשדודו, הנשיא ג'ון קנדי, נרצח ב-1963, ובן 14 כשאביו נרצח בזמן שהתמודד על המועמדות הדמוקרטית לבחירות לנשיאות ארצות הברית 1968. קנדי שמע על הירי באביו כשהיה בבית הספר תיכון בג'ורג'טאון. כעבור כמה שעות, הוא טס ללוס אנג'לס במטוסו של סגן הנשיא יוברט האמפרי, יחד עם אחותו הגדולה קתלין ואחיו הבכור ג'וזף, והיה עם אביו כשמת. קנדי היה מנושאי הארון בהלוויה של אביו, שם נאם וקרא קטעים מנאומיו של אביו במיסה לזכר מותו בבית הקברות הלאומי ארלינגטון. לאחר מות אביו התגורר קנדי עם משפחת אומנה בקיימברידג' שבמסצ'וסטס. קנדי נזרק משתי פנימיות: מילברוק בצפון מדינת ניו יורק ופומפרט בקונטיקט עקב שימוש בסמים. באוגוסט 1970, קנדי ובן דודו נעצרו בברנסטייב, מסצ'וסטס, בגין החזקת מריחואנה והועמדו ל-13 חודשי מאסר על תנאי. קנדי המשיך את לימודיו באוניברסיטת הרווארד, וסיים את לימודיו ב-1976 עם תואר ראשון בהיסטוריה וספרות אמריקאית. מאוחר יותר למד בבית הספר לכלכלה של לונדון לפני שרכש תואר דוקטור למשפטים מבית הספר למשפטים של אוניברסיטת וירג'יניה, ותואר שני במשפטים מאוניברסיטת פייס. בשנת 1982 הושבע קנדי לתפקיד עוזר התובע המחוזי במנהטן. לאחר שנכשל בבחינת הלשכה שלו, הוא התפטר ביולי 1983. בספטמבר הוא הואשם בהחזקת הרואין, והודה בפברואר 1984, כאשר קיבל שנתיים מאסר על תנאי ועבודות שירות. לאחר מעצרו הוא נכנס למרכז לטיפול בסמים ובמהלך תקופת מבחן התנדב למועצה להגנת משאבי הטבע. המאסר שלו הסתיים שנה מוקדם יותר. הוא התקבל ללשכת עורכי הדין בניו יורק בשנת 1985. קנדי הוא מומחה למשפט סביבתי ושותף במשרדי עורכי הדין של מורגן אנד מורגן ושל קנדי ומדונה, LLP, והוא תומך בצדק סביבתי. באמצעות ליטיגציה, לובינג, הוראה וקמפיינים ציבוריים ואקטיביזם, קנדי תמך בהגנה על נתיבי מים, זכויות ילידים ואנרגיה מתחדשת. קנדי קידם התנגדות לחיסונים שלא הוכחו כבטוחים ותאוריות קשר הקשורות לבריאות הציבור. ב-3 במרץ 2023, בנאום בניו המפשייר, הצהיר קנדי שהוא שוקל להתמודד לנשיאות ב-2024. ב-5 באפריל 2023, הגיש קנדי את מועמדותו למועמדות מטעם המפלגה הדמוקרטית לנשיאות בבחירות לנשיאות ב-2024. ב-9 באוקטובר 2023, הודיע כי יתמודד כמועמד עצמאי בבחירות לנשיאות ולא מטעם המפלגה. זה הופך אותו לבן משפחתו החמישי שמנסה להתמנות לנשיאות ארצות הברית.. באוגוסט 2024 הסיר את מועמדותו לנשיאות והכריז על תמיכתו בטראמפ. ההחלטה של קנדי נחשפה בנאום בפניקס, שם מתח ביקורת על המפלגה הדמוקרטית בטענה שזנחה את העקרונות הדמוקרטיים ופעלה באופן חוקי נגדו ונגד טראמפ. בנוסף, הצביע על מלחמת אוקראינה-רוסיה ועל עתיד הילדים כגורמים לעזיבתו את המפלגה הדמוקרטית. בסקר הרווארד האריס שהתפרסם ב־15 בדצמבר 2023 הוא דורג במקום השני באהדה בקרב אזרחי ארצות הברית אחרי דונלד טראמפ שדורג במקום הראשון ולפני אילון מאסק במקום השלישי. קנדי הוא אמן בזיירות מורשה מאז שהיה בן 11. הוא מגדל ניצים ובזים והוא מורשה גם כמפיץ דורסים וכמשקם חיות בר. הוא היה נשיא איגוד הבזים של מדינת ניו יורק בין השנים 1988 ל-1991. באפריל 1982, קנדי התחתן עם אמילי רות בלק (ילידת 1957), אותה הכיר בבית הספר למשפטים של אוניברסיטת וירג'יניה. נולדו להם שני ילדים: רוברט פרנסיס "בובי" קנדי השלישי (יליד 1984; נשוי לסופרת, פעילת שלום וקצינת ה-CIA לשעבר אמריליס פוקס) וקתלין אלכסנדרה ('קיק') קנדי (ילידת 1988). קנדי ובלק נפרדו ב-1992 והתגרשו ב-1994. ב-15 באפריל 1994, קנדי התחתן עם מרי קתלין ריצ'רדסון (1959–2012) על סיפון ספינת מחקר על נהר ההדסון. נולדו להם ארבעה ילדים: קונור ריצ'רדסון קנדי (נולד ב-1994), קירה לה-מוין קנדי (נולדה ב-1995), ויליאם פינבר "פין" קנדי (נולד ב-1997), ואיידן קאומן וייק קנדי (נולד ב-2001). ב-12 במאי 2010, קנדי הגיש בקשה לגירושין ממרי; שלושה ימים לאחר מכן הואשמה בנהיגה בשכרות. ב-16 במאי 2012, מרי נמצאה מתה בבניין בשטח ביתה בבדפורד, ניו יורק. החוקר הרפואי של מחוז וסטצ'סטר קבע שהמוות הוא התאבדות עקב חנק מתלייה. דבר שהעלה לכותרות מחדש את תאוריית קללת קנדי. קנדי התחתן עם אשתו השלישית, השחקנית-במאית שריל היינס, ב-2 באוגוסט 2014, במתחם קנדי בקייפ קוד. קנדי והיינס מתגוררים כיום בלוס אנג'לס שבקליפורניה ובקייפ קוד שבמסצ'וסטס. מדיה וקבצים בנושא רוברט קנדי ג'וניור בוויקישיתוף רוברט קנדי ג'וניור, ברשת החברתית פייסבוק רוברט קנדי ג'וניור, ברשת החברתית אקס (טוויטר) רוברט קנדי ג'וניור, ביישום טלגרם רוברט קנדי ג'וניור, ברשת החברתית אינסטגרם רוברט קנדי ג'וניור, סרטונים בערוץ היוטיוב רוברט קנדי ג'וניור, ברשת החברתית Goodreads Anti-vaccine activist RFK Jr. challenging Biden in 2024, AP NEWS, ‏5 באפריל 2023 (באנגלית) Anti-vaxxer Robert F. Kennedy Jr. challenging Biden for presidency in 2024 - CBS News, cbsnews.com, ‏5 באפריל 2023 (באנגלית) ynet והסוכנויות, זה האריס נגד טראמפ: קנדי ג'וניור פורש מהמרוץ - ותומך במועמד הרפובליקני, באתר ynet, 23 באוגוסט 2024 Admin, רוברט פ. קנדי ג'וניור תומך בטראמפ: שינוי דרמטי לבחירות 2024, באתר אינווסטיפיי, ‏2024-08-24 "במערכת כנה הייתי זוכה": קנדי משעה את הקמפיין לנשיאות, ומביע תמיכה במועמד אחר, באתר www.maariv.co.il, ‏2024-08-24 Topline – December – Harvard CAPS / Harris Poll, harvardharrispoll.com, ‏19 בדצמבר 2023 Upi (1982-04-04). "Robert F. Kennedy Jr. Weds Law Classmate". The New York Times (באנגלית אמריקאית). ISSN 0362-4331. נבדק ב-2023-06-23. Police: Mary Kennedy Committed Suicide, Bedford Daily Voice, ‏17 במאי 2012 (באנגלית) Woletz, Bob (2014-08-03). "No Curbs on Their Enthusiasm". The New York Times (באנגלית). ISSN 0362-4331. נבדק ב-2023-06-23.